Një fushatë për të nxjerrë në reklama gra të zakonshme dhe jo modele, ngjall debat në Shtetet e Bashkuara
Dove dhe Nike janë dy nga kompanitë që i kanë hyrë një rruge të parrahur më parë në fushën e reklamave
E para ishte firma Dove. Kompania e sapunëve pushtoi stendat e afishimit dhe mbushi mijëra faqe revistash me pamjet e grave që nuk duken si fotomodele, vetëm në të mbathura. Fushata për Bukurinë e Vërtetë siç e quan atë kompania dhe modelet e saj kanë tërhequr shumë vëmendje si për mirë edhe për keq. Reklamat janë për një krem që të tendos lëkurën, një produkt që e përdorin gratë. Shpejt pas kompanisë Dove, Nike filloi një fushatë të re që reklamon të ndenjura muskulore, gjunjë dhe këmbë të trasha. Përfaqësuesja e marketingut për kompaninë Nike, Nancy Monsarrat tha se reklamat kanë si objektiv të provokojnë një lloj reagimi. Në Amerikë, ku modelet e gjata dhe të holla kanë qënë gjithmonë etaloni i reklamimeve, kjo formë e re i ka entuziazmuar disa njerëz. Por Jean Kilbourne, që studion imazhin e grave në reklama thotë se fushata nuk do të ndryshojë mënyrën sesi mendohet të jenë gratë. Disa gra thonë se të ashtuquajturat gra të vërteta nuk ngjasojnë me ato në përgjithësi. Por Kelly Manion thotë se ky është një fillim i mirë. Duken apo nuk duken modelet seksi, kompanitë janë duke e modifikuar moton e vjetër të reklamimit, konceptin se gjërat seksi shiten duke reklamuar produkte për gratë që shpresojnë të përmirësojnë pamjen e tyre në mënyrë realiste dhe jo përmes reklamave që nxisin fantazinë.